Απόφαση του Συμβουλίου

της 21ης Ιανουαρίου 2003

για την παράταση της εφαρμογής της απόφασης 2000/91/ΕΚ που επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

(2003/65/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(1), και ιδίως το άρθρο 27 παράγραφος 1,

την πρόταση της Επιτροπής,

Εκτιμώντας τα ακόλουθα:

(1) Με επιστολές που παρελήφθησαν από τη Γενική Γραμματεία της Επιτροπής στις 25 Ιουλίου 2002 και στις 28 Οκτωβρίου 2002, οι δανικές και σουηδικές αρχές ζήτησαν την άδεια να παραταθεί η εφαρμογή της παρέκκλισης που τους είχε χορηγηθεί προηγουμένως δυνάμει της απόφασης 2000/91/ΕΚ του Συμβουλίου(2).

(2) Τα άλλα κράτη μέλη ενημερώθηκαν σχετικά με τις αιτήσεις αυτές στις 6 Νοέμβριου 2002.

(3) Οι αιτήσεις αυτές αφορούν το καθεστώς ΦΠΑ που εφαρμόζεται στη μόνιμη σύνδεση Öresund μεταξύ της Δανίας και της Σουηδίας, και ιδίως την επιστροφή του ΦΠΑ που αφορά τα διόδια κατά τη χρήση της σύνδεσης. Σύμφωνα με τους κανόνες εδαφικότητας, ο ΦΠΑ στα διόδια πρέπει να καταβάλλεται εν μέρει στη Δανία και εν μέρει στη Σουηδία.

(4) Κατά παρέκκλιση από τις αρχές του άρθρου 17 της οδηγίας 77/388/ΕΟΚ, όπως τροποποιήθηκε από το άρθρο 28στ της εν λόγω οδηγίας, σύμφωνα με τις οποίες οι φορολογούμενοι ασκούν το δικαίωμά τους έκπτωσης ή επιστροφής στο κράτος μέλος στο οποίο πληρώθηκε ο ΦΠΑ, οι αρχές της Σουηδίας και της Δανίας έχουν λάβει την άδεια να εφαρμόζουν ειδικό μέτρο δυνάμει του οποίου οι φορολογούμενοι είναι σε θέση να ανακτούν τον ΦΠΑ από μια ενιαία αρχή.

(5) Η άδεια αυτή λήγει στις 31 Δεκεμβρίου 2002. Δεδομένου ότι η κατάσταση de facto και de jure που δικαιολόγησε κατ' αρχάς την εφαρμογή του μέτρου απλοποίησης δεν έχει αλλάξει, θα πρέπει να ληφθεί απόφαση η οποία θα εφαρμοσθεί από την 1η Ιανουαρίου 2003 και η οποία παρατείνει την εν λόγω άδεια.

(6) Η Επιτροπή υπέβαλε στις 17 Ιουνίου 1998 πρόταση οδηγίας του Συμβουλίου για την τροποποίηση της έκτης οδηγίας όσον αφορά το καθεστώς του δικαιώματος έκπτωσης του ΦΠΑ(3), η υιοθέτηση της οποίας θα καθιστούσε άχρηστα τα ειδικά μέτρα σε όλες τις περιπτώσεις κατά τις οποίες εμπλέκονται φορολογούμενοι εγκατεστημένοι στην Κοινότητα, γεγονός το οποίο αποτελεί και την πλειονότητα των περιπτώσεων.

(7) Θα πρέπει συνεπώς να χορηγηθεί η παράταση της άδειας για περιορισμένο χρονικό διάστημα και να παραμείνει ισχυρή έως την έναρξη ισχύος της εν λόγω οδηγίας ή μέχρι τις 31 Δεκεμβρίου 2006 το αργότερο, σε περίπτωση που η οδηγία δεν θα είχε τεθεί σε ισχύ έως τότε.

(8) Η παρέκκλιση δεν έχει αρνητικές επιπτώσεις για τους ίδιους πόρους των Κοινοτήτων που προέρχονται από τον ΦΠΑ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 2 της απόφασης 2000/91/ΕΚ, η ημερομηνία "31 Δεκεμβρίου 2002" αντικαθίσταται από την ημερομηνία "31 Δεκεμβρίου 2006".

Άρθρο 2

Η παρούσα απόφαση εφαρμόζεται από την 1η Ιανουαρίου 2003.

Άρθρο 3

Η παρούσα απόφαση απευθύνεται στο Βασίλειο της Δανίας και στο Βασίλειο της Σουηδίας.

Βρυξέλλες, 21 Ιανουαρίου 2003.

Για το Συμβούλιο

Ο Πρόεδρος

Ν. Χριστοδουλάκης

(1) ΕΕ L 145 της 13.6.1977, σ. 1· οδηγία όπως τροποποιήθηκε τελευταία από την οδηγία 2002/38/ΕΚ (ΕΕ L 128 της 15.5.2002, σ. 41).

(2) ΕΕ L 28 της 3.2.2000, σ. 38.

(3) ΕΕ C 219 της 15.7.1998, σ. 16.